Kummenti u Rispons mill-Publiku Ġenerali Aħna napprezzaw li nirċievu kummenti dwar l-abbozz propost dwar il-Linji Gwida tal- Istandards Regolatorji Soċjali – Servizzi Residenzjali għal Persuni b'Diżabilita′. Dan id-dokument tista' tarah fuq . Il-pubbliku ġenerali huwa mħeġġeġ biex iressaq kummenti dwar dak li ġie propost fil-Linji Gwida għal provdituri ta' servizz u jagħmel suġġerimenti oħra. Dawn jistgħu jintbagħtu b'imejl fuq , jew bil-posta f'dan l-indirizz li ġej: Regulation and Standards Office, Social Care Standards Authority, 469, l-Istitut Buġeia, Triq il-Kbira San Ġużepp, Santa Venera, SVR 1012. Tista' wkoll iċċempel fuq 2549 4474 jekk ikun hemm bżonn l-għajnuna kif tibgħat ir-rispons tiegħek. Prinċipji li fuqhom huma ibbażati l-Istandards u l-Linji Gwida: Dawn l-Istandards Soċjali Regolatorji u l-Linji Gwida li jakkumpanjawhom jirrikonoxxu li s-servizzi għandhom ikunu aċċessibbli u xierqa għal dawk kollha li jeħtiġuhom, u għandha tingħata attenzjoni lill-ħtiġijiet u t-tħassib relatati mas-sess, età, razza/oriġini etnika, reliġjon/twemmin, orjentazzjoni sesswali, identità tal-ġeneru, espressjoni tal-ġeneru u karatteristiċi tas-sess. Dawn jirriflettu d-drittijiet tar-residenti għal esperjenza pożittiva meta huma jirċievu servizz. Dawn għandhom jgħinu lir-residenti jżommu u jkabbru l-indipendenza tagħhom, u jassumu rwol attiv fid-deċiżjonijiet dwar dak li jikkontribwixxi għal kwalità aħjar tal-ħajja. L-iStandards u l-indikaturi dwar il-kwalità u l-prestazzjoni li jakkumpanjawhom huma bbażati fuq il-prinċipji tad-dinjità, id-dritt tal-għażla, is-sigurtà, id-dritt tar-residenti li jirrealizzaw il-potenzjal, l-ugwaljanza, l-individwalità u d-diversità tagħhom. Id-dinjità Id-dritt tar-residenti għal: trattament b'dinjità u rispett f'kull ħin. tgawdija ta' relazzjonijiet soċjali xierqa. Il-privatezza Id-dritt tar-residenti għal: rispett tal-privatezza u l-proprjetà tagħhom. ħelsien minn indħil bla bżonn. L-għażla Id-dritt tar-residenti għal: għażliet infurmati, waqt li jingħaraf id-drittijiet tal-oħrajn li jagħżlu bl-istess mod. għal għarfien ta' dak kollu li minnu jistgħu jagħżlu. ksib tal-għajnuna biex jifhmu tajjeb l-għażliet kollha li jkun hemm quddiemhom u jagħżlu dak li huwa l-aħjar għalihom. Is-sigurtà Id-dritt tar-residenti għal: sigurtà fl-aspetti kollha ta' ħajjithom inkluż is-saħħa u l-mod tajjeb ta' kif jgħixu. tgawdija tas-sigurtà iżda ma jkunux protetti aktar milli meħtieġ. ħelsien mill-isfruttament u l-abbuż. It-twettiq tal-potenzjal Id-dritt tar-residenti li jkollhom l-opportunità li: jaslu safejn jistgħu u jixtiequ. jużaw bl-aħjar mod ir-riżorsi kollha li għandhom biex b'hekk jiżviluppaw l-potenzjal kollu tagħhom. jgħixu ħajjithom bil-mod li l-aktar jgħodd għalihom. L-ugwaljanza, l-individwalità u d-diversità Id-dritt tar-residenti li: jimxu lejn ħajja indipendenti, b'sens ta' direzzjoni u b'opportunità li jwettqu x-xewqat tagħhom. tiġi rispettata l-etniċità, il-lingwa, il-kultura, l-orjentazzjoni sesswali, l-identità tal-ġeneru u t-twemmin tagħhom. ikunu rispettati u trattati bħala individwi. ikunu ttrattati daqs ħaddieħor u jkun hemm min jieħu ħsiebhom f'ambjent ħieles minn ibbulljar, fastidju u diskriminazzjoni. ikunu jistgħu jilmentaw b'mod effettiv u responsabbli mingħajr il-biżà li jistgħu jeħduha kontrihom. Glossarju Assessjar ħolistiku – il-proċess li fih l-istaff jidentifika l-ħtiġijiet u l-aspirazzjonijiet tar-residenti li għandhom x'jaqsmu mal-ħarsien tas-saħħa, personali, emozzjonali, spiritwali u psikoloġiċi, il-protezzjoni u n-netwerking soċjali, appoġġ lill-familja u liema servizzi għandhom jingħataw biex jissodisfaw dawn il-ħtiġijiet u aspirazzjonijiet. Drittijiet ċivili – Drittijiet mogħtija fuq persuni mil-liġijiet ta' Malta. Indikatur ta' Kwalità – Stqarrija li tistabbilixxi ir-rekwiżiti biex tinkiseb konformità ma' standard. Indikatur tal-prestazzjoni - Deskrittur attiv ta' dak li l-provditur tas-servizz jeħtieġ li jagħmel biex jassigura riżultati mis-servizz li jappoġġjaw l-indikaturi tal-kwalità. Resident– Persuna b'diżabilità ta' 18-il sena jew aktar li tidħol fi ftehim ma' provditur ta' servizz biex tgħix fir-residenza u tuża s-servizzi offruti minnha. Ir-residenti jistgħu jinnominaw persuna/i biex tkun infurmata dwar l-affarijiet personali, li tieħu deċiżjoni u taġixxi f'isem ir-resident/a. Bl-eċċezzjoni tat-transazzjonijiet finanzjarji personali tar-resident, persuni bħal dawn ma jistgħux ikunu parti mill-maniġment u mill-istaff tal-provditur tas-servizz. Resident prospettiv – Persuna b'diżabilità ta' 18-il sena jew aktar li qed jikkunsidra jekk jidħolx fi ftehim ma' provditur tas-servizz biex jgħix fir-residenza u jagħmel użu mis-servizzi offruti mill-provditur tas-servizz. Maniġment – Persuna jew persuni li jaġixxu f'isem il-provditur tas-servizz biex jipprovdu tmexxija lill-istaff u sabiex jissorveljaw u jikkontrollaw il-funzjonijiet tajjeb tas-servizzi offruti lill-persuni b'diżabilità. Persuna b'diżabilità – kif definit fil-Konvenzjoni tan-Nazzjonijiet Uniti dwar id-Drittijiet ta' Persunui b'Diżabilità (Artikolu 1) hija persuna li għandha nuqqasijiet fiżiċi, mentali, intellettwali jew sensorjali fit-tul, li meta jirrelataw ma' ostakoli varji jistgħu jtellfuhom milli jipparteċipaw b'mod sħiħ u effettiv fis-soċjetà fuq bażi ugwali bħall-oħrajn. Persuni kompetenti – Persuna li hija rikonoxxuta bħala kapaċi u/jew awtorizzata li twettaq attivitajiet speċifiċi skont il-leġiżlazzjonijiet, standards jew direttivi nazzjonali applikabbli maħruġa mill-awtoritajiet applikabbli. Pjan personali ta' sapport – Dokument li huwa bbażat fuq l-assessjar ħolistiku tar-resident li jispeċifika kif il-ħtiġijiet u l-aspirazzjonijiet tar-resident ser jintlaħqu u jinkludi wkoll r-riżorsi meħtieġa mir-resident li jkun qed jgħix fir-residenza. Politiki u proċeduri – Dokumenti maħruġa mill-maniġment li jirregolaw kif ir-residenza għandha timxi. Provditur ta' servizz – Persuna, jew organizzazzjoni li tipprovdi u topera residenza u servizzi assoċjati għal persuni b'diżabilità għat-tul. Residenza – Binja mibnija apposta, jew adattata biex takkomoda persuni b'diżabilità għat-tul. SCSA – Awtorità ta' Standards ta' Ħarsien Soċjali kif stabbilita permezz tal-Artikolu 5 tal- Att dwar l-Awtorità ta' Standards ta' Ħarsien Soċjali (Kap 582). Staff – Persuna mqabbda mill-provditur ta' servizz li bħala waħda mir-responsabbiltajiet tagħha huwa li tipprovdi appoġġ jew ħarsien lir-resident, irrispettivament dwar jekk u kif il-persuna hija kkumpensata. Trażżin – Kontroll sabiex persuna ma titħallhiex tweġġa' lilha nnifisha/lilu nnifsu jew lill-ħaddieħor billi jintużaw: mezzi fiżiċi; mezzi tekniċi; mezzi ambjentali; jew medikazzjoni. Id-drittijiet tar-residenti Stqarrija ta' Standard: Dan l-istandard jippromwovi id-drittijiet li jassiguraw dinjità u rispett waqt li jipprevjenu diskriminazzjoni. Indikaturi ta' Kwalità Il-provditur ta' servizz jappoġġja lir-residenti biex iżommu relazzjonijiet u jiżviluppa relazzjonijiet ġodda. Il-provditur ta' servizz jassigura li l-privatezza tar-residenti hija rispettata u r-residenti ma jkunux suġġett għal intrużjoni mhux neċessarja. Il-provditur ta' servizz jassigura li r-residenti huma ttrattati ugwali b'rispett u dinjità. Il-provditur ta' servizz jappoġġja lir-residenti biex jesprimu ruħhom. Id-drittijiet tar-residenti Indikatur ta' Kwalità 1 Indikatur ta' Kwalità: Il-provditur ta' servizz jappoġġja ir-residenti biex iżommu relazzjonijiet u jiżviluppaw relazzjonijiet ġodda. Indikaturi ta' Prestazzjoni: Il-Providur ta' Servizz jassigura li: L-istaff jaċċetta u jassigura d-dritt tar-residenti li jkollhom relazzjonijiet intimi fil-privatezza tar-residenza jekk huwa leċtu li jagħmlu dan. Ir-residenti jistgħu jirċievu viżitaturi fil-privat fir-residenza u f'ħin li huwa konvenjenti għalihom kemm-il darba dan ma joħloqx inkonvenjent lil residenti oħra. L-istaff jirrikonoxxi li s-sesswalità hija importanti għar-residenti kollha. L-istaff jagħti l-għajnuna u l-appoġġ neċessarju lir-residenti li għandhom rwol ta' ġenitur xi jwettqu. L-istaff jappoġġja lir-residenti li tilfu lil xi ħadd qarib tagħhom. Dan jinkludi l-għoti tal-opportunità lir-residenti li jagħtu l-aħħar rispetti jew jattendu l-funeral tal-mejjet/mejta. Id-drittijiet tar-residenti Indikatur ta' kwalità 2 Indikatur ta' Kwalità: Il-provditur ta' servizz jassigura li l-privatezza tar-residenti hija rispettata u r-residenti ma jkunux suġġetti għal intrużjoni mhux neċessarja. Indikaturi ta' Prestazzjoni: Il-Provditur ta' servizz jassigura li: Ir-residenti jistgħu jitkellmu mal-istaff fil-privat u b'mod kunfidenzjali. Ir-residenti għandhom id-dritt li jagħżlu jekk joqgħodux f'kamra singola jew le. Ir-residenti għandhom l-ispazju tagħhom li jinqafel fil-kwartieri tal-għajxien fejn ir-residenti jistgħu jżommu l-oġġetti personali tagħhom. Ir-residenti jistgħu jużaw it-telefon fil-privat u jirċievu posta mingħajr ma din tkun miftuħa. Huma għandhom ikollhom ukoll aċċess għat-teknoloġija li tgħinhom li jibagħtu posta elettronika u sabiex jinteraġixxu fil-midja soċjali Ir-residenti jistgħu jaraw tabib jew professjonisti għall-kura tas-saħħa b'mod li jissalvagwardja l-privatezza tagħhom. Id-drittijiet tar-residenti Indikatur ta' Kwalità 3 Indikatur ta' Kwalità: Il-provditur ta' servizz jassigura li r-residenti huma ttrattati ugwalment b'rispett u dinjità. Indikaturi ta' Prestazzjoni: Il-Provditur ta' servizz jassigura li: Ir-residenti huma ttrattati b'rispett u dinjità u l-istaff jikkomunika mar-residenti b'mod xieraq, mingħajr ma jkun patronizzanti. Ir-residenti huma mgħejjuna biex jifhmu d-drittijiet u r-responsabbiltajiet tagħhom rigward opportunitajiet indaqs u skont l-proċeduri stabbiliti. Ir-residenti jingħataw l-appoġġ neċessarju biex igawdu d-drittijiet ċivili tagħhom. Ir-residenti għandhom jibqgħu infurmati dwar l-attivitajiet u l-avvenimenti meta temporanjament ma jkunux joqgħodu fir-residenza. Ir-residenti jkunu infurmati jekk persuni ġodda jkunu ġejjin joqgħodu fl-istess residenza jew jekk membri ġodda tal-istaff jew studenti ser jibdew jaħdmu fir-residenza. Ir-residenti huma ħielsa li jipprattikaw kwalunkwe twemmin partikolari. Ir-residenti ma jsofru ebda diskriminazzjoni kontrihom ibbażata fuq reliġjon, sess, identità tal-ġeneru jew orjentazzjoni sesswali, oriġini etnika, lingwa, età jew diżabilità. Allegazzjonijiet ta' diskriminazzjoni jkunu investigati bis-sħiħ skont il-proċeduri stabbiliti. Ir-rutina, il-preferenzi u kwalunkwe ħtieġa kulturali li r-residenti għandhom b'relazzjoni mal-ħarsien personali tagħhom jiġu rispettati. Ir-residenti ma għandhomx ikunu esklużi minn xi attività minħabba l-imġieba diffiċli. L-attivitajiet tar-residenti ma għandhomx ikunu kundizzjonati mir-rutina tal-istaff. Mal-mewt, ir-residenti jiġu ttrattati b'dinjità, sensittività u rispett, skont il-preferenzi soċjali, kulturali u reliġjużi li jkunu wrew ir-residenti. Id-drittijiet tar-residenti Indikatur ta' Kwalità 4 Indikatur ta' Kwalità: Il-provditur ta' servizz jappoġġja lir-residenti biex jesprimu ruħhom. Indikaturi ta' Prestazzjoni: Il-Provditur ta' Servizz jassigura li: Il-pjan ta' sapport personali għar-residenti jinkludi l-mezzi ta' komunikazzjoni preferuti. L-istaff jadatta l-mezzi ta' komunikazzjoni kollha skont il-ħtiġijiet tar-residenti. Ir-residenti huma ħielsa li jesprimu l-opinjoni tagħhom bil-Malti jew bl-Ingliż jew jikkomunikaw mal-istaff f'format li huma jippreferu. Ir-residenti jingħataw l-appoġġ meħtieġ biex ikunu kapaċi joħorġu minn jew jidħlu fir-residenza fi kwalunkwe ħin. Ir-residenti jkunu mgħarrfa b'xi restrizzjoni ta' sigurtà fil-ħruġ jew fid-dħul fir-residenza. Il-maniġment u l-istaff jgħinu lir-residenti jidentifikaw u jiċċelebraw avvenimenti speċjali. Ir-residenti għandhom id-dritt li jinnominaw persuni, li mhumiex parti mill-istaff jew mill-maniġment, biex jaġixxu jew jieħdu deċiżjonijiet f'isimhom u/jew ikunu infurmati dwar il-benessri tagħhom. Pjan personali ta' sapport Stqarrija ta' Standard: Dan l-istandard jippromwovi l-iżvilupp, l-implimentazzjoni u l-eżami tal-pjan personali ta' appoġġ ma' residenti individwali, biex jistabbilixxi l-ħarsien u l-appoġġ meħtieġa u jiffissa l-għanijiet biex jissodisfaw l-ħtiġijiet u l-aspirazzjonijiet tar-residenti. Indikaturi ta' Kwalità: Il-provditur ta' servizz ifassal pjan personali ta' sapport wara evalwazzjoni ħolistika tar-residenti u bl-involviment tar-residenti. Id-deċiżjonijiet kollha li jittieħdu għandhom jitniżżlu fil-pjan. Il-provditur ta' servizzi jassigura li l-istaff jappoġġja u jagħtu setgħa lir-residenti biex jilħqu l-għanijiet identifikati fil-pjan personali ta' sapport. Il-provditur ta' servizz jassigura li l-pjan personali ta' sapport ikunu riveduti b'mod regolari u aġġornati hekk kif jinbidlu l-ħtiġijiet tar-residenti. Pjan Personali ta' Sapport Indikatur ta' Kwalità 1 Indikatur ta' Kwalità: Il-provditur ta' servizz ifassal pjan personali ta' sapport wara evalwazzjoni ħolistika tar-residenti u bl-involviment tar-residenti. Id-deċiżjonijiet kollha li jittieħdu għandhom jitniżżlu fil-pjan. Indikaturi ta' Prestazzjoni: Il-providur ta' servizz jassigura li l-pjan personali ta' sapport: Huwa bbażat fuq l-evalwazzjoni li titwettaq minn tim multi-dixxiplinarju. Jidentifika lill-membru tal-istaff li huwa assenjat mar-residenti bil-għan li jappoġġjahom fl-iżvilupp ta' pjan personali ta' sapport. Dan il-membru tal-istaff iżomm kuntatt regolari mar-residenti. Jidentifika d-dettalji ta' persuni li huma nominati mir-residenti biex jirrappreżentawhom u/jew jieħdu deċiżjonijiet f'isimhom u/jew ikunu infurmati bis-servizzi li bihom jinqdew. Jinkludi informazzjoni u deċiżjonijiet miftehma bejn il-partijiet involuti. Jidentifika l-livell ta' indipendenza tar-residenti f'diversi attivitajiet. Jispjega, jiġġustifika u jitniżżlu l-kwalitajiet u l-limitazzjonijiet tar-residenti. Jirrifletti l-ħtiġijiet individwali tar-residenti. Jiddefenixxi s-sapport li r-residenti jeħtieġu bil-għan li jilħqu l-aspirazzjonijiet tagħhom fil-ħajja. Jindika jekk ir-residenti jibbenefikawx minn opportunitajiet edukattivi fil-komunità, minn taħriġ (inkluż taħriġ vokazzjonali) u minn xogħol. Jistqarr kif ir-residenti jippreferu li jissejħu f'kull ħin. Huwa mfisser lir-residenti verbalment jew b'mod li huma jifhmu. Jingħata fuq karta stampata lir-residenti. Il-provditur ta' servizz jassigura li bħala parti mill-evalwazzjoni ħolistika: Il-ħtiġijiet u x-xewqat tar-residenti u s-sapport li huma jeħtieġu biex jindirizzaw dawn, inklużi t-tagħmir, modifiki, kif ukoll servizzi oħra. Il-bżonnijiet tal-kura personali tar-residenti. Is-servizz ta' ħaddiem soċjali, meta hemm bżonn. Jiġu identifikati s-servizzi ta' saħħa meħtieġa mir-residenti. Jiġu identifikati preferenzi tal-ikel, allerġiji u intolleranzi. Għandhom jiġu identifikati l-ħtiġijiet tar-residenti biex jikkomunikaw b'manjiera komda. Ir-residenti huma pprovduti bil-gwida u l-għajnuna neċessarja biex isegwu l-parir mogħti lilhom. Ir-residenti huma pprovduti bl-għajnuna li huma jeħtieġu biex ikollhom eżami mediku sħiħ. Isiru arranġamenti bil-għan li jkunu riveduti s-servizzi pprovduti lir-residenti. Pjan Personali ta' Sapport Indikatur ta' Kwalità 2 Indikatur ta' Kwalità: Il-provditur ta' servizz jassigura li l-istaff jappoġġja u jagħti setgħa lir-residenti sabiex jilħqu l-għanijiet identifikati fil-pjan personali ta' sapport. Indikaturi ta' Prestazzjoni: Il-provditur ta' servizz jassigura li: Ir-resident jilħaq l-għanijiet mfissra fil-pjan personali ta' sapport bl-appoġġ tal-istaff. L-istaff jappoġġja lir-residenti sabiex jaċċessaw korsijiet, edukazzjoni fil-komunità u opportunitajiet oħra ta' tagħlim. Jekk ir-residenti jridu appoġġ personali bil-għan li jilħqu dawn l-għanijiet, dan għandu jkun ipprovdut. L-istaff jinkoraġġixxi lir-residenti li jużaw l-abbiltajiet tagħhom u jiżviluppaw oħrajn ġodda. Ir-residenti jkunu infurmati li kwalunkwe nuqqas ta' ftehim dwar ix-xorta u l-livell ta' appoġġ li huma jirċievu jitniżżel fil-pjan personali ta' sapport. Pjan Personali ta' Sapport Indikatur ta' Kwalità 3 Indikatur ta' Kwalità: Il-provditur ta' servizz jassigura li l-pjan personali ta' sapport ikun rivedut b'mod regolari u aġġornat hekk kif jinbidlu l-ħtiġijiet tar-residenti. Indikaturi ta' Prestazzjoni: Il-provditur ta' servizz jassigura li: Il-pjan personali ta' sapport ikun rivedut tal-anqas darba fis-sena jew meta jinbidlu l-ħtiġijiet tar-residenti. Ir-residenti jkunu nfurmati li l-istaff jinnotifika l-maniġment meta jinbidlu l-ħtiġijiet tagħhom. Ir-residenti jkunu pprovduti bl-għajnuna jew b'parir ta' professjonist tal-kura tas-saħħa li huma jeħtieġu u kif mitlub fil-pjan personali ta' sapport. Il-membru tal-istaff assenjat mar-residenti jiddiskuti regolarment mar-residenti il-progress li jkun sar skont l-għanijiet stabbiliti fil-pjan personali ta' sapport. Parteċipazzjoni u Teħid ta' Deċiżjonijiet Stqarrija ta' Standard: Dan l-istandard jippromwovi l-parteċipazzjoni attiva tar-residenti fir-residenza u l-komunità, jirrakkomanda u jirrispetta d-deċiżjonijiet u r-reazzjoni tar-residenti. Indikaturi ta' Kwalità: Il-provditur ta' servizz jassigura li r-residenti jingħataw żmien biżżejjed meta jkun jeħtieġ li jieħdu deċiżjoni. Il-provditur ta' servizz jirrispetta d-deċiżjonijiet meħuda mir-residenti u jappoġġja attivament lir-residenti meta jieħdu deċiżjonijiet. Il-provditur ta' servizz jinkoraġġixxi lir-residenti sabiex jieħdu parti attiva fl-ippjanar u fil-parteċipazzjoni f'attivitajiet soċjali u ta' divertiment. Il-provditur ta' servizz jassigura li r-residenti jkollhom l-opportunità li jirrevedu u jagħtu reazzjoni dwar is-servizzi residenzjali. Il-provditur ta' servizz jittratta malajr u b'mod effettiv sitwazzjonijiet li jikkawżaw tħassib u ilmenti. Il-provditur ta' servizz jassisti lir-residenti prospettivi fit-teħid ta' deċiżjoni dwar jekk jidħlux jew le fir-residenza. Il-provditur ta' servizz jirrispetta l-għażliet tar-residenti rigward nutrizzjoni u rutina tal-ikel. Parteċipazzjoni u Teħid ta' Deċiżjonijiet Indikatur ta' Kwalità 1 Indikatur ta' Kwalità: Il-provditur ta' servizz jassigura li r-residenti jingħataw żmien biżżejjed meta jkunu jeħtieġu li jieħdu deċiżjoni. Indikaturi ta' Prestazzjoni: Il-provditur ta' servizz jassigura li: Ir-residenti għandhom żmien biżżejjed biex jirriflettu dwar l-għażliet, is-sentimenti u l-opinjonijiet tagħhom u ma jkunux ippressati biex jiddeċiedu b'xi mod. Ir-residenti jkunu jistgħu jindirizzaw il-ħtiġijiet finanzjarji, legali u personali tagħhom meta jkun komdu għalihom. Ir-residenti jiddeċiedu min għandu id-dritt li jkun jaf u jaċċessa l-affarijiet personali tagħhom. Ir-residenti jħejju għal avvenimenti importanti bil-pass tagħhom. L-istaff jgħin lir-residenti biex jaċċessaw id-drittijiet finanzjarji, benefiċji, allowances tagħhom u l-immaniġġar tal-flus wara talba mir-residenti. L-istaff jgħin u jisapportja lir-residenti biex jesprimu xewqat bin-nutar dwar x'għandu jsir minnhom wara li jmutu. Parteċipazzjoni u Teħid ta' Deċiżjonijiet indikatur ta' Kwalità 2 2.0 Indikatur ta' Kwalità: Il-provditur ta' servizz jirrispetta d-deċiżjonijiet meħuda mir-residenti u jappoġġja attivament lir-residenti meta jieħdu deċiżjonijiet. Indikaturi ta' Prestazzjoni: Il-provditur ta' servizzi jassigura li: Ir-residenti għandhom id-dritt li jieħdu deċiżjonijiet sakemm dawn ma joħolqux skumdità, inkonvenjenza jew riskju jew jinvolvu nuqqas ta' rispett lejn oħrajn. Ir-residenti għandhom l-informazzjoni dwar l-għażliet li huma possibbli għalihom la darba huma jgħixu fir-residenza. Jekk ir-residenti jixtiequ, huma jiġu mgħejuna li jitkellmu ma' persuna indipendenti ta' fiduċja jew professjonisti biex jgħinuhom jaġixxu skond l-għażliet tagħhom. Ir-residenti għandhom id-dritt li jiltaqgħu mal-istaff biex jiddiskutu l-ħtiġijiet tagħhom qabel ma jagħtu l-kunsens tagħhom għal xi servizzs partikolari. Ir-residenti għandhom kontroll fuq min jidħol fil-kamra tagħhom u x'ħin dan jiġri, kemm-il darba dan mhux detrimentali għas-sigurtà tagħhom stess. Ir-residenti jiddeċiedu dwar d-dehra tagħhom. Meta jkun meħtieġ l-istaff jista' jiggwida lir-residenti b'mod sensittiv. L-istaff iniżżel u jimplimenta d-deċiżjonijiet quddiem nutar tar-residenti fir-rigward ta' x'jiġri mill-affarijiet personali tagħħom li jkunu fid-dar wara li r-residenti jmutu. Parteċipazzjoni u Teħid ta' Deċiżjonijiet Indikatur ta' Kwalità 3 Indikatur ta' Kwalità: Il-provditur ta' servizz jinkoraġġixxi lir-residenti sabiex jieħdu parti attiva fl-ippjannar u fil-parteċipazzjoni f'attivitajiet soċjali u ta' divertiment. Indikaturi ta' Prestazzjoni: Il-provditur ta' servizz jassigura li: L-istaff jinvolvi lir-residenti: Fil-ħajja ta' kuljum tar-residenza. Fl-għażla tal-provisti u minn fejn huma jinxtraw. Fl-ippjanar tal-attivitajiet. Ir-residenti jkunu kkonsultati dwar il-ħarġiet ma' persuni oħra, sabiex huma ma jħossuhomx skomdi ma' grupp. Ir-residenti għandhom l-opportunità li jipparteċipaw f'attivitajiet li jissodisfaw l-preferenzi u l-abbiltajiet tagħhom u li jiffaċilitaw l-inklużjoni soċjali fil-komunità. Dawn jistgħu jkunu kemm fuq bażi individwali kif ukoll fi grupp. L-istaff jorganizza attivitajiet b'mod li jinkoraġġixxi l-parteċipazzjoni tar-residenti. Ir-residenti huma inkorraġġuti li jżommu stil ta' ħajja san billi jipparteċipaw f'eżerċiżżji fiżiċi kemm fir-residenza kif ukoll barra minnha. Parteċipzzjoni u Teħid ta' Deċiżjonijiet Indikatur ta' Kwalità 4 Indikatur ta' Kwalità: Il-provditur ta' servizz jassigura li r-residenti jkollhom l-opportunità li jirrevedu u jagħtu reazzjoni dwar is-servizzi residenzjali. Indikatur ta' Prestazzjoni: Il-provditur ta' servizzi jassigura li: Ir-residenti jistgħu jiddeterminaw il-frekwenza u l-ħinijiet tar-reviżjonijiet u laqgħat oħra dwar is-servizzi mogħtija lilhom. Il-maniġment jagħmel arranġamenti sabiex ir-residenti jikkontribwixxu fil-monitoraġġ tal-kwalità tal-appoġġ u s-servizzi pprovduti. Il-maniġment jagħmel arranġamenti sabiex ir-residenti jikkontribwixxu fl-iżvilupp tal-pjanijiet għas-servizzi residenzjali. Parteċipazzjoni u Teħid ta' Deċiżjonijiet Indikatur ta' Kwalità 5 Quality Indicator: Il-provditur ta' servizzi jittratta malajr u b'mod effettiv sitwazzjonijiet li jikkawżaw tħassib u ilmenti. Indikatur ta' Prestazzjoni: Il-provditur ta' servizzi jassigura li: Ir-residenti jistgħu jiddiskutu liberament kwalunkwe ilmenti li jkollhom mal-istaff jew il-maniġment, li jagħmlu l-aħjar li jistgħu biex itejbu s-sitwazzjoni. Ir-residenti jingħataw l-appoġġ neċessarju u jkunu rappreżentati f'każ ta' nuqqas ta' ftehim ma' persuni oħra inkluż membru tal-istaff. Jekk ir-residenti jixtiequ li jkollhom persuni oħra biex jgħinuhom juru l-opinjonijiet tagħhom, l-istaff jipprovdi lir-residenti b'informazzjoni rigward servizz ta' pariri li huwa indipendenti u kunfidenzjali u li jista' jgħinu lir-residenti f'dan ir-rigward. Il-maniġment jittratta ma' sitwazzjonijiet ta' tħassib u ilmenti fil-pront u b'mod effettiv, u jipprovdi informazzjoni kompluta rigward liema azzjoni għandha tittieħed bħala riżultat tal-ilment magħmul. Ir-residenti jistgħu jikkontestaw informazzjoni miżmuma dwarhom li huma jħossu li tiżvija u li tista' taffetwa s-servizz ipprovdut lilhom. Parteċipazzjoni u Teħid ta' Deċiżjonijiet Indikatur ta' Kwalità 6 6.0 Indikatur ta' Kwalità: Il-provditur ta' servizz jassisti lir-residenti prospettivi fit-teħid ta' deċiżjoni jekk jgħixux fir-residenza jew le. Indikatur ta' Prestazzjoni: Il-provditur ta' servizz jassigura li: Jekk ir-residenti prospettivi huma inċerti dwar jekk is-servizz huwiex tajjeb għalihom jew jekk jibdlu fehmthom u jagħżlu li ma jmorrux jgħixu fir-residenza, ir-residenti prospettivi ma jitpoġġewx f'sitwazzjoni imbarazzanti. Ir-residenti prospettivi għandhom jingħataw l-opportunità biex iżuru r-residenza b'mod ippjanat, tal-anqas għal darba. Matul din iż-żjara, ir-residenti jistgħu jkunu mgħejuna minn żewġ persuni ta' fiduċja. Ir-residenti prospettivi u l-persuni li jkunu qed jassistuhom jistgħu jiddiskutu mar-residenti, il-maniġment u l-istaff, sabiex, qabel ma jieħdu deċiżjoni jistgħu jevalaw jekk iridux jgħixu fir-residenza. Ir-residenti prospettivi huma inkoraġġuti li jkunu involuti fil-laqgħat kollha relatati maċ-ċaqliq u l-futur tagħhom. Parteċipazzjoni u Teħid ta' Deċiżjonijiet Indikatur ta' kwalità 7 Indikatur ta' Kwalità Il-provditur ta' servizz jirrispetta l-għażlet tar-residenti rigward nutrizzjoni u rutina tal-ikel. Indikaturi ta' Prestazzjoni: Il-provditur ta' servizz jassigura li: Ir-residenti huma pprovduti b'menu varjat li jirrifletti l-preferenzi tagħhom u l-ħtiġijiet ta' dieta, u jagħti kas l-allerġiji u l-intolleranzi tagħhom. Ir-residenti jistghu jieħdu ikla ħafifa u xarba sħuna jew kiesħa (inkluż it-thickeners jekk ikun meħtieġ) kull meta huma jixtiequ kemm-il darba ma hemmx xi evalwazzjoni medika li tindika li r-residenti jiħtieġu li jikkontrollaw jew jillimitaw dak li jieklu. Il-menu jkun jista' jiġi aċċessat bla tfixkil. Ir-residenti jistgħu jagħżlu li jkunu involuti fit-tisjir jew li jsajru l-ikel tagħhom. Ir-residenti jiġu nkoraġġuti li jieklu mar-residenti l-oħra madankollu huma jistgħu jagħżlu li jieklu fi kwalunkwe ħin li huwa aktar konvenjenti għalihom u/jew privatament kemm-il darba dan ma joħloqx xi inkonvenjenza lir-residenti l-oħra. Ir-residenti għandhom aċċess għall-ilma tax-xorb bla ħlas. Protezzjoni u Salvagwardja Stqarrija ta' Standard: Dan l-istandard jippromwovi l-benessri fiżika, emozzjoni u mentali kif ukoll is-sigurtà tar-residenti. Indikaturi ta' Kwalità: Il-provditur ta' servizz jassigura li persuni kompetenti jwettqu evalwazzjoni tal-perikli u riskji fir-residenza. Il-provditur ta' servizz jassigura s-sigurtà tar-residenti biex iwettaq valutazzjoni ta' riskji individwali. Il-provditur ta' servizz jassigura li l-affarijiet personali tar-residenti jinżammu b'mod sigur. Il-provditur ta' servizz jassigura li r-residenti huma protetti u salvagwardati minn fastidju, abbuż u diskriminazzjoni. Il-provditur ta' servizz jassigura li l-ispazju privat tar-resident jkun rispettat. Il-provditur ta' servizz jassigura li r-residenti huma pprovduti b'dieta nutrijenti bilanċjata skont il-ħtiġijiet ta' dieta u tas-saħħa tagħhom. Il-provditur ta' servizz jassigura li r-residenti huma appoġġjati fil-ħarsien tal-benessri ħolistiku tagħhom. Il-provditur ta' servizz jappoġġja u fejn ikun neċessarju jassisti lir-residenti biex jirċievu l-medikazzjoni li jeħtieġu b'mod bla periklu. Protezjoni u Salvagwardja Indikatur ta' Kwalità 1 1.0 Indikatur ta' Kwalità: Il-provditur ta' servizz jassigura li persuni kompetenti jwettqu evalwazzjoni tal-perikli u riskji fir-residenza. Indikaturi ta' Prestazzjoni: Il-Provditur ta' Servizz jassigura li: L-evalwazzjoni tal-perikli u r-riskji titwettaq tal-anqas darba kull sentejn jew kull meta hemm sitwazzjoni li tista' tibdel il-livell ta' riskji. Il-post ta' residenza hija aċċessibbli għal servizzi ta' emerġenza. Ir-residenza hija koperta minn polza ta' assigurazzjoni komprensiva. Protezzjoni u Salvagwardja Indikatur ta' Kwalità 2 Indikatur ta' Kwalità: Il-provditur ta' servizz jassigura s-sigurtà tar-residenti billi jwettaq valutazzjoni ta' riskji individwalizzati. Indikaturi ta' Prestazzjoni: Il-Provditur ta' servizz jassigura li: Ir-residenti jkunu involuti fil-valutazzjoni tar-riskju tagħhom stess. Ir-residenti jingħataw kopja bil-miktub/elettronika tar-rapport tar-riskju personali b'mod li huma jistgħu jirreferu għalih. Ir-residenza hija mgħammra bil-miżuri neċessarji biex jassigura s-saħħa u s-sigurtà tar-residenti u ta' ħaddieħor. Il-maniġment jistabbilixxi proċeduri li jiżguraw is-sigurtà tar-residenti fejn huma kkonċernati l-viżitaturi. L-istaff jikkonsulta mar-residenti fir-rigward ta' żjarat fir-residenza minn professjonisti, korpi regolatorji jew mill-pubbliku, u jipproteġi lir-residenti minn attenzjoni mhux mixtieqa. L-istaff jużaw biss miżuri awtorizzati għas-sigurtà tar-residenti stess jew għas-sigurtà ta' oħrajn. L-istaff jagħmel dak kollu possibli sabiex ibassar u jevita sitwazzjoni li jistgħu iqanqlu imġieba difficli. L-istaff juża trażżin biss bħala l-aħħar mezz u bl-iktar mod dinjituż possibbli meta jipproteġi lir-residenti jew oħrajn. L-istaff jirrekordja u l-maniġment jinvestiga kull aċċidenti jew incidenti, inklużi episodji ta' trażżin. Meta jkun meħtieġ isir adattament għas-servizz biex ikunu mħarsa s-saħħa u s-sigurtà tar-residenti kif ukoll ta' oħrajn. F'każi fejn ir-residenti jippreżentaw sinjali jew juru intenzjonijiet ta' ħsara lilhom infushom, l-istaff jappoġġja lir-residenti b'mod sensittiv u jfittex għajnuna speċjalizzata fejn ikun meħtieġ. Protezzjoni u Salvagwardja Indikatur ta' Kwalità 3 Indikatur ta' Kwalità: Il-provditur ta' servizz jassigura li l-affarijiet personali tar-residenti jinżammu b'mod sigur. Il-Provditur ta' Servizz jassigura li: L-istaff jassigura li l-ilbiesi tar-residenti ikunu b'tikketti personalizzati. L-oġġetti personali tar-residenti ma għandhomx jintużaw minn persuni oħra kemm-il darba r-residenti ma jindikawx xort'oħra. Meta r-residenti jitilqu temporjament mir-residenza, l-affarijiet tagħhom għandhom ikunu maqfula matul l-assenza tagħhom. Ir-residenti jingħataw għajnuna regolari dwar kif jużaw u jikkontjaw il-finanzi tagħhom. Kull transazzjoni finanzjarja magħmula mill-istaff jew mill-manaiġment f'isem ir-residenti għandha tkun iddokumentata sabiex tkun tista' tiġi ttraċċata. L-istaff jassisti lir-residenti meta jkun neċessarju fit-tħaddim tat-tagħmir personali tar-residenti. Protezzjoni u Salvawardja Indikatur ta' Kwalità 4 Indikatur ta' Kwalità: Il-provditur ta' servizz jassigura li r-residenti huma protetti u salvagwardjati minn fastidju, abbuż u diskriminazzjoni. Il-Provditur ta' Servizz jassigura li: Ir-residenti jafu kif jirrapportaw każi ta' fastidju, abbuż jew diskriminazzjoni lill-manaiġment jew lill-Awtorità ta' Standards ta' Ħarsien Soċjali jew lill-Kummissjoni għad-Drittijiet ta' Persuni b'Diżabilità. Il-maniġment iwieġeb għal rapporti ta' fastidju, abbuż jew diskriminazzjoni b'mod effettiv waqt li jissalvagwardja lir-residenti kollha. L-istaff jipprovdi ħarsien personali inkluż ħarsien intimu b'mod sensittiv u rispettuż. Meta l-istaff jakkumpanja lir-residenti matul attività barra r-residenza, l-istaff għandhom jiżguraw li ma jkunux identifikati b'mod differenti mir-residenti, pereżempju billi jilbsu l-uniformi. Protezzjoni u Salvagwardja Indikatur ta' Kwalità 5 Indikatur ta' Kwalità: Il-provditur ta' servizz jassigura li l-ispazju privat tar-residenti jkun rispettat. Il-Provditur ta' Servizz jassigura li: Ir-residenti jafu li espressjonijiet sesswali jsiru biss fil-privat u f'postijiet xierqa. Ir-residenti jafu liema spazji fis-servizz residenzjali huma identifikati bħala pubbliċi jew privati. Ir-residenti jistgħu jsakkru l-bieb tal-kamra tagħhom, iżda l-istaff jista' xorta waħda jiftaħ il-bieb f'każ ta' emerġenza. L-istaff iħabbat fuq il-bieb tar-residenti, kemm jekk hija l-kamra tas-sodda, it-toilet jew il-kamra tal-banju, u jistenna lir-residenti li jindikaw li huma jistgħu jidħlu. L-użu tal-kameras, inkluż CCTV, huwa ristrett għall-postijiet ta' dħul, passaġġi, liftijiet u turġien għal raġunijiet ta' sigurtà biss u ma għandux jfixkel il-ħajja personali ta' kuljum tar-residenti. Ir-residenti jafu li huma jistgħu jitolbu li jkollhom kamera fil-kamra għal raġunijiet ta' sigurtà u komunikazzjoni kemm-il darba din ma tikkawżax l-inkonvenjenza tar-resident u tfixkel il-privatezza ta' residenti oħra. Protezzjoni u Salvagwardja Indikatur ta' Kwalità 6 Indikatur ta' Kwalità: Il-provditur ta' servizz jassigura li r-residenti huma pprovduti b'dieta nutrienti bilanċjata skont il-ħtiġijiet ta' dieta u ta' saħħa tagħhom. Il-Providur ta' Servizz jassigura li: Ir-residenti jiġu pprovduti b'ikliet li huma bilanċjati nutrittivament għal ħtiġijiet tad-dieta tagħhom u fi kwantitjiet u kwalità li huma l-aktar adatti għalihom. L-istaff jimplimenta kwalunkwe rakkomandazzjoni minn persuni kompetenti dwar metodi alternattivi għall-assistenza tar-residenti li juru diffikultajiet li huma kapaċi li jieklu jew jixorbu huma stess. Protezzjoni u Salvagwardja Indikatur ta' Kwalità 7 Indikatur ta' Kwalità: Il-provditur ta' servizz jassigura li r-residenti huma appoġġjati fil-ħarsien tal-benessri tagħhom. Il-Provditur ta' Servizz: L-istaff jgħin lir-residenti biex jaċċessaw s-servizzi ta' kura tas-saħħa tal-isptar, servizzi ta' kura tas-saħħa fil-komunità, terapiji komplimentari jew gruppi ta' appoġġ u/jew jikkonsultaw ma' professjonisti tal-kura tas-saħħa oħrajn. Il-maniġment joffri lir-residenti arranġamenti alternattivi jekk ma jkunx possibli għalihom li jaraw tabib jew dentist tal-għażla tagħhom. Il-maniġment jiġbed l-attenzjoni u jispjega lir-residenti disponibbiltà ta' programm preventiv dwar il-kura tas-saħħa rrispettivament jekk dawn humiex mmexxija mill-provditur ta' servizz jew le. Meta r-residenti ma jkunux jifilħu, jew teħżien is-saħħa fiżika, mentali jew emozzjonali tagħhom, l-istaff jamministra l-ewwel għajnuna jekk meħtieġ u jirranġa sabiex ir-residenti jiġu eżaminati minn professjonisti tas-saħħa. Protezzjoni u Salvagwardja Indikatur ta' Kwalità 8 Indikatur ta' Kwalità: Il-providur ta' servizz jappoġġja u fejn ikun neċessarju jassisti r-residenti biex jirċievu l-medikazzjoni li jeħtieġu b'mod bla periklu. Il-Provditur ta' Servizz jassigura li: Ir-residenti jibqgħu jiġu reġistrati mal-awtorità kompetenti rigward it-tqassim tal-mediċini fil-komunità f'lokalità li hija konvenjenti għar-residenti. Il-maniġment jikkonforma ruħu mal-leġiżlazzjoni rilevanti meta jassumi responsabbiltà għaż-żamma tal-mediċini, supplimenti u medikazzjoni tar-residenti. Il-maniġment isegwi l-proċeduri legali għar-rimi bla periklu tal-mediċini, supplimenti u medikazzjoni u oġġetti relatati mal-konsum tagħhom. L-istaff jiddokumenta l-amministrazzjoni tal-mediċina, supplimenti u medikazzjoni fuq karta tat-trattament. L-istaff jirrapporta tħassib lill-professjonisti mediċi involuti fit-trattament tar-residenti. L-istaff jappoġġja lir-residenti fit-tfittix ta' parir mediku, f'każ ta' bidliet ta' malajr, tħassib dwar mediċini, supplimenti, medikazzjoni jew jippreżentaw xi kundizzjonijiet. L-istaff jimmonitorja l-mediċini, supplimenti u medikazzjoni tar-residenti u l-kundizzjonijiet li għalihom huma kienu ordnati. L-istaff jiddokumentaw valutazzjonijiet u r-rapporti dwar il-ħtiġijiet tal-kura tas-saħħa. Kull episodju dwar is-saħħa għandu jkun rrekordjat. Meta jidħlu professjonisti mediċi, l-episodju dwar is-saħħa huwa rrekordjat taħt il-gwida tagħhom. L-istaff jassisti lir-residenti biex huma jiġbru mediċinali jew jagħmlu rranġamenti biex jiġbru l-mediċinali f'isem ir-residenti bil-kunsens tagħhom. Ir-residenti jistgħu jagħżlu li jħejju, jamministraw u jżommu l-mediċini, supplimenti u medikazzjoni kemm-il darba l-pjan personali ta' sapport u/jew r-rekord mediku ma jindikax li r-residenti mhumiex kapaċi jagħmlu dan bla periklu. Ir-residenti li jieħdu ħsieb il-mediċina, supplimenti u medikazzjoni tagħhom, jistgħu jaħżnuhom fi spażju ta' ħażna adattat li jinqafel u li hu aċċessibbli u li huwa għall-użu uniku tar-resident. Informazzjoni dwar il-Provvista tas-Servizz Stqarrija ta' Standard: Dan l-istandard jippromwovi informazzjoni dwar l-aċċess u l-użu ta' servizzi kif ukoll jidentifika servizzi alternattivi li jissodisfaw il-ħtiġijiet u l-aspirazzjonijiet tar-residenti. Indikaturi ta' Kwalità: Il-Provditur ta' Servizz joffri servizzi f'oqsma ewlenin lir-residenti. Il-provditur ta' servizz jagħti lir-residenti informazzjoni preċiża rigward l-ambjent fiżiku u l-istruttura organizzattiva tar-residenza. Il-provditur ta' servizz għandu pjanijiet alternattivi f'każ li s-servizzi ma jissodisfawx il-ħtiġijiet tar-residenti. Il-provditur ta' servizz jassigura li r-residenti huma infurmati dwar is-servizzi u l-attivitajiet kollha disponibbli. Informazzjoni Dwar il- Provvista tas- Servizz Indikatur ta' Kwalità 1 Indikatur ta' Kwalità: Il-Provditur ta' Servizz joffri servizzi f'oqsma ewlenin lir-residenti. Indikaturi ta' Prestazzjoni: Il-provditur ta' servizz jassigura li: Ir-residenti jingħataw informazzjoni kompleta dwar il-vantaġġi, żvantaggi u l-isfidi li jista' jkollha r-residenza. Meta r-residenti jeħtieġu għajnuna speċjali biex jikkomunikaw jew jieħdu sehem f'attivitajiet huma jkunu provduti bit-tagħmir, taħriġ u adattament neċessarju. Il-maniġment jimplimenta programm psiko-edukattiva li jinkludi edukazzjoni sesswali. Programmi bħal dawn huma adattati skont l-ħtiġijiet tar-residenti: Il-possibbiltà ta' relazzjoni rispettuża u pjaċir sesswali; Mess ripetituż u imġiba xierqa u mhux xierqa; Żvelar xieraq u mhux xieraq; Ippjanar tal-familja; Kontraċettivi; Skrinjar tas-saħħa; Tnaqqis tar-riskju ta' mard trażmess sesswalment; Opportunitajiet biex ifittxu pariri individwali. Ir-residenti għandhom aċċess għall-internet u t-televixin fl-ispazji komuni, li huma bla ħlas. Dawn il-faċilitajiet jistgħu jkunu offruti wkoll fil-kamra tar-residenti. Trasport aċċessibbli huwa disponibbli biex jgħin lir-residenti jżommu r-relazzjonijiet eżistenti kif ukoll l-attivitajiet tagħhom. Informazzjoni Dwar il-Provvista tas-Servizz Indikatur ta' Kwalità 2 Indikatur ta' Kwalità: Il-provditur ta' servizz jagħti lir-residenti informazzjoni preċiża rigward l-ambjent fiżiku u l-istruttura organizzattiva tar-residenza. Indikatur ta' Prestazzjoni: Il-provditur ta' servizz jassigura li r-residenti jingħataw informazzjoni preċiża rigward: L-istruttura ta l-organizzazjoni. L-għadd massimu ta' residenti permessi li jokkupaw ir-residenza f'ħin speċifiku. Kif ir-residenza hija adatta għar residenti li jeħtieġu bidla. It-tip ta' akkomodazzjoni offruta. Deskrizzjoni eżatta tal-kmamar tas-sodda u l-ispazji komuni. Il-lokalità fejn tkun ir-residenza, il-madwar tar-residenza, l-istruttura fiżika u d-disinn tar-residenza. Informazzjoni Dwar il-Provvista tas-Servizz Indikatur ta' Kwalità 3 Indikatur ta' Kwalità Il-provditur ta' servizz għandu pjanijiet alternattivi f'każ li s-servizzi ma jissodisfawx il-ħtiġijiet tar-residenti. Indikaturi ta' Prestazzjoni: Il-provditur ta' servizz jassigura li: Hemm pjan ta' kontinġenza fl-eventwalità li r-residenza tagħlaq b'mod temporanju. Hemm pjan ta' kontinġenza li permezz tiegħu r-residenza tkopri u tappoġġja komunikazzjoni alternattiva f'każ ta' ħsara fit-tagħmir jew emerġenza oħra. L-istaff jassisti lir-residenti biex jaċċessaw kura alternattiva fl-eventwalità li l-ħtiġijiet tagħhom ma jistgħux jintlaqgħu mir-residenza. Informazzjoni dwar il-Provvista' tas-Servizz Indikatur ta' Kwalità 4 4.0 Indikatur ta' Kwalità: Il-provditur ta' servizz jassigura li r-residenti huma infurmati dwar is-servizzi u l-attivitajiet kollha disponibbli. Indikaturi ta' Prestazzjoni: Il-provditur ta' servizz jassigura li r-residenti huma infurmati dwar: Il-possibbiltà tar-residenti li jkunu assistiti biex jitkellmu ma' rappreżentanti indipendenti jew professjonist ta' fiduċja. Il-possibbiltà tar-residenti li jieħdu sehem fi spezzjonijiet li jitwettqu mill-SCSA. Ħtiġijiet u interessi speċifiċi li jittieħdu ħsieb mir-residenza. Is-servizzi kollha li toffri r-residenza. Attivitajiet li fihom jistgħu jieħdu sehem ir-residenti. Avvenimenti lokali, faċilitajiet u attivitajiet. Ftehim tas-Servizz u dokumentazzjoni relatata Stqarrija ta' Standard: Dan l-istandard jippromwovi l-kundizzjonijiet formali tal-provvista ta'servizz inkluż l-aspetti finanzjarji u d-drittijiet u r-responsabbiltajiet tar-residenti permezz ta' ftehim bil-miktub. Indikaturi ta' Kwalità: Il-provditur ta' servizz huwa marbut li jfassal ftehim bil-miktub mar-residenti li jkopri l-kondizzjonijiet tas-servizzi u l-kura offruta. Il-provditur ta' servizz jassigura li r-residenti prospettivi jingħataw dokument komprensiv rigward l-ispejjeż finanzjarji kollha tal-għajxien fir-residenza. Il-provditur ta' servizz jassigura li r-residenti prospettivi jingħataw dokument komprensiv rigward id-drittijiet u responsabbiltajiet tal-għajxien fir-residenza. Ftehim dwar Servizz u Dokumentazzjoni Relatata Indikatur ta' Kwalità 1 Indikatur ta' Kwalità: Il-provditur ta' servizz huwa marbut li jfassal ftehim bil-miktub mar-resident li jkopri l-kondizzjonijiet tas-servizzi u l-kura offruta. Indikaturi ta' Prestazzjoni: Il-provditur ta' servizz jassigura li: Il-ftehim, bil-miktub jinkludi: Deskrizzjoni tas-servizzi differenti li huma disponibbli għar-residenti. Id-dritt legal tar-residenti li jużaw is-servizzi. Id-dritt tar-residenti li jingħataw kwalunkwe dokument f'format li huwa adattat għalihom. Id-dritt tar-residenti li jkollhom perjodu ta' prova sa massimu ta' sitt xhur qabel ma huma jidhlu fir-residenza fuq bażi permanenti. Id-dritt tar-residenti li jagħtu kunsens għal kwalunkwe bidliet fil- ftehim wara li jkun iffirmat. Id-dritt tar-residenti li ma jibqgħux jużaw is-servizz residenzjali u l-kundizzjonijiet li jistgħu japplikaw inkluż l-perijodu ta' avviż li r-residenti jridu jagħtu lill-maniġment. Id-dritt tar-residenti sabiex il-post tagħhom jinżamm tal-anqas għal xahar wara li r-residenti jiddeċiedu li jitterminaw il-ftehim u joħorġu mir-residenza. Il-kundizzjonijiet li taħthom il-provditur ta' servizz jista' jittermina l-ftehim u l-assistenza li l-maniġment/staff jagħtu lir-residenti f'sitwazzjoni bħal din. L-assistenza provduta mill-maniġment/staff lir-residenti bil-għan li jaċċessaw servizzi alternattivi jekk il-provditur ta' servizz ma jistax ikompli jaqdi l-ħtiġijiet tar-residenti. Id-dritt tar-residenti li jkunu pprovduti bi kwalunkwe dokumentazzjoni rigward is-saħħa tagħhom kif ukoll kopji tal-pjan personali ta' sapport li juri l-ħarsien li huma rċevew mis-servizz mat-terminazzjoni tas-servizz. Il-ftehim jinkludi il-firem ta' dawk kollha involuti fil-ftehim, id-data meta l-ftehim kien konkluż, id-data minn meta r-residenti jibdew joqgħodu fir-residenza u, jekk applikabbli, il-perijodu ta' żmien li għalih huwa validu l-ftehim. Il-ftehim jiġi konkluż qabel jew fil-ġurnata li r-residenti jibdew jgħixu fir-residenza. Kopja ta' dan il-ftehim tingħata lir-residenti u jekk tiġi mitluba tingħata verżjoni faċli biex tinqara. Ftehim ta' Servizz u Dokumentazzjoni Relatata Indikatur ta' Kwalità 2 Indikatur ta' Kwalità: Il-provditur ta' servizz jassigura li r-residenti prospettivi jingħataw dokument komprensiv rigward l-ispejjeż finanzjarji kollha tal-għajxien fir-residenza. Indikaturi ta' Prestazzjoni: Il-provditur ta' servizz jassigura li: Id-dokument dwar l-ispejjeż finanzjarji jinkludi: Informazzjoni rigward it-tariffa bażika u liema servizzi huma koperti mill-imsemmi tariffa; Servizzi oħra li jistgħu jingħataw b'tariffa addizzjonali speċifikata. Meta u kif isir il-ħlas għas-servizzi. Jekk jeżistux ċirkustanzi fejn il-flus jiġu rifużi. It-tariffa li tkopri l-perijodu ta' prova u liema servizzi huma disponibbli matul dan il-perijodu. X'arranġamenti jsiru jekk il-fondi privati tar-residenti jispiċċaw jew ma jibqgħux suffiċjenti. Id-dritt tar-residenti li jkunu infurmati tal-anqas xahrejn bil-quddiem dwar kwalunkwe żieda jew varjazzjoni fit-tariffa/i jew kwalunke tibdil fil-metodu ta' ħlas jew lil min huwa dovut. Tariffi għal servizzi fit-tul ma japplikawx qabel mar-residenti jibdew jgħixu fir-residenza fuq bażi permanenti. Ftehim ta' Servizz u Dokumentazzjoni Relatata Indikatur ta' Kwalità 3 Indikatur ta' Kwalità: Il-Provditur ta' servizz jassigura li r-residenti prospettivi jingħataw dokument komprensiv rigward id-drittijiet u responsabbiltajiet ta' għixien fir-residenza. Indikaturi ta' Prestazzjoni: Il-provditur ta' servizz jassigura li: Dan id-dokument dwar id-drittijiet u r-responsabbiltajiet tar-residenti jinkludi: L-istqarrija tal-missjoni, għanijiet u valuri li jirregolaw is-servizz. Id-dritt u r-responsabbiltajiet ġenerali tar-residenti. Id-dritt tar-residenti li jkollhom waqfa qasira barra mir-residenza u r-regolamenti li japplikaw. Id-dritt tar-residenti li jaċċessaw servizzi oħra tal-għażla tagħhom offeruti minn entitajiet jew individwu oħra. Id-dritt tar-residenti li jkunu informati malajr kemm huwa possibbli jekk ir-residenza tkun ser tagħlaq minħabba emerġenza. Id-dritt tar-resdienti li jkunu infurmati tal-anqas sitt xhur qabel l-għeluq ippjanat tar-residenza jekk l-għeluq ikun aktar minn ħamest ijiem. Ir-regolamenti li jirrigwarda l-aċċess tar-residenti għall-binja, attivitajiet, staff u l-maniġment. Ir-regolamenti li jirrigwardaw il-parteċipazzjoni tar-residenti fil-ħajja ta' kuljum u attivitajiet. Ir-regolamenti u l-konsegwenzi ta' imġiba mhux aċċettabbli mir-residenti (imġiba li tirrelata mad-diżabilità tar-residenti mhijiex ikkonsidrata bħala "mhux aċċettabbli" sakemm ma tpoġġix lir-residenti u oħrajn f'riskju). Ir-responsabbilitajiet tar-residenti lejn ir-residenti l-oħra u l-istaff. Informazzjoni rigward jekk hemmx annimali fir-residenza. Informazzjoni dwar jekk annimali domestiċi jistgħux jinżammu u liema tip ta' annimali jistgħu jinżammu (kelb gwida dejjem huwa permess) kif ukoll ir-responsabbiltajiet tar-residenti fir-rigward ta' fejn l-annimali domestiċi għandhom jgħixu jew kif ikunu imħarsa. L-Immaniġjar tal-Kwalità tas-Servizz Stqarrija ta' Standard: Dan l-istandard jippromovi l-immaniġjar ta' servizz ibbażat fuq titjib kontinwu tal-operazzjonijiet tas-servizz u l-iżvilupp tal-istaff. Indikaturi ta' Kwalità: Il-provditur ta' servizz jimplimenta strateġiji ta' maniġjar biex kontinwament itejjeb l-għoti tas-servizz lir-residenti. Il-provditur ta' servizz jimplimenta strateġiji ta' reklutaġġ trasparenti u jippjana l-iżvilupp kontinwu tal-istaff. L-Immaniġjar tal-Kwalità tas-Servizz Indikatur ta' Kwalità 1 Indikatur ta' Kwalità: Il-provditur ta' servizz jimplimenta strateġiji ta' maniġment biex kontinwament itejjeb l-għoti ta' servizz lir-residenti. Indikatur ta' Prestazzjoni: Il-provditur ta' servizz jassigura li: Ir-residenza għandha manwal ta' proċeduri li jiddefinixxi kif l-istaff jinteraġixxi mar-residenti. Il-manwal għandu jkun rivedut u aġġornat regolarment kif meħtieġ. Il-manwal tal-proċeduri għandu jkun aċċessibbli lil dawk li jitolbuh, skont il-politika tal-maniġment. L-istaff iwettaq ix-xogħol tiegħu skont il-Kodiċi ta' Etika u Prattika tal-professjoni tagħhom u l-Kodiċi ta' Etika imfassal mill-maniġment tar-residenza. Titwettaq u tkun document ta' sorveljanza tal-istaff. Tkun implimentata sistema ta' titjib ta' kwalità, ibbażata fuq il-valutazzjoni tas-servizzi tar-residenza u r-reazzjoni mir-residenti. Ir-residenti ikollhom kuntatt dirett mal-maniġment tar-residenza tal-anqas darba kull sitt xhur. Ir-residenza għandha sistema effiċjenti għaż-żamma tal-informazzjoni. L-Immaniġjar tal-Kwalità tas-Servizz Indikatur ta' Kwalità 2 Indikatur ta' Kwalità: Il-provditur ta' servizz jimplimenta strateġija ta' reklutaġġ trasparenti u jippjana l-iżvilupp kontinwu tal-istaff. Indikaturi ta' Prestazzjoni: Il-provditur ta' servizz jassigura li: L-istaff jingħażel u jiġi assenjat max-xogħol tiegħu wara proċess ta' reklutaġġ bir-reqqa li jinkludi: Verifika tal-identità. Verifika tal-kwalifiki. Verifika taċ-ċertifikat tal-kondotta. Reġistazzjoni f'reġistri professjonali u assoċjazzjonijiet professjonali fejn japplika. Ir-residenza għandha proċedura għall-iżvilupp kontinwu professjonali u taħriġ regolari tal-istaff kollu, bil-għan li huma jħaddmu metodi li jirriflettu għarfien aġġornat u l-aħjar prattika fil-qasam tagħhom. Dan it-taħriġ jinkludi żda mhux esklussiv għal: Proċeduri operattivi adegwati għall-istaff biex jevitaw stereotipi u preġudizzji relatati mal-orjentazzjoni sesswali, identità tal-ġeneru u sfond kulturali tar-residenti meta jagħtu s-servizz. Staff responsabbli li għandu x'jaqsam mal-ikel għandu ċertifikat validu dwar xogħol li għandu x'jaqsam mal-ikel. L-istaff għandu ċertifikat validu tal-ewwel għajnuna. L-istaff huwa mħarreġ dwar x'azzjoni tittieħed f'emerġenza u kif jieħdu ħsieb emerġenza f'każ ta' nar. MANWAL TA' POLITIKI U PROĊEDURI Il-provditur ta' servizz għandu jiżviluppa politiki u proċeduri komprensivi li jkopru l-oqsma kollha tal-ħajja residenzjali. Din t'hawn taħt hija lista mhux eżawrijenti tal-politiki u proċeduri li għandhom jinkludu fil-manwal. 1.0 politiki u proċeduri operattivi Politika ta' Kunfidenzjalità Politika dwar il-Protezzjoni ta' Data Żamma ta' dokumentazzjoni u aċċess għad-dokumentazzjoni Rapporti dwar inċidenti Dħul u Eliġibiltà Dħul u Terminazzjoni Valutazzjonijiet Inizjali u Sussegwenti Merħba lir-Residenti Ġodda Terminazzjoni Pjan Personali ta' Sapport Reviżżjonijiet Laqgħat kliniċi Saħħa u Benessri Immaniġjar tal-Imġiba Immaniġjar f'każ ta' imgiba aggressiva Trażżin Allegazzjoni ta' Abbuż fil-Ħarsien Allegazzjoni ta' Ibbulljar fil-Ħarsien Ugwaljanza Sesswalità u Saħħa Sesswali Proċedura dwar Ilmenti Kontroll għall-għarrieda u Monitoraġġ Immaniġjar ta' finanzi u flus Politika dwar Sorveljanza Grupp ta' sapport Reklutaġġ Kuntratt tax-Xogħol Deskrizzjoni tal-Impjieg Evalwazzjonijiet tal-Prestazzjoni Taħriġ u Żvilupp Laqgħat tal-istaff Ilmenti mill-istaff Politika dwar fastidju Trasferiment bejn il-ħaddiema Proporzjon ta' Staff Żamma tad-Dar Amministrazzjoni tal-mediċina Evalwazzjoni proprja tas-servizz Evalwazzjoni u immaniġjar tar-Riskji PROĊEDURI F'EMERĠENZA L-Ewwel Għajnuna Immaniġjar tal-Emerġenza u Evakwazzjoni Immaniġjar tan-Nirien Emerġenza Medika PROĊEDURI DWAR IR-RESIDENZA Iċċekkjar tas-sodod Żoni Komuni Aċċessibiltà għall-Proprjetà Personali Telefon ċellulari, l-Internet u l-Midja Elettronika Assenza mingħajr Permess Dħul u Ħruġ mir-Residenza Viżitaturi Manutenzjoni u Ċertifikazzjoni tat-Tagħmir tar-Residenza Materjal ta' Referenza Utli Il-Konvenzjoni tan-Nazzjonijiet Uniti dwar id-Drittijiet ta' Persuni b'Diżabilità (2006) L-Att dwar Awtorità ta' Standards ta' Ħarsien Soċjali Nru XV tal-2008 Att dwar is-Sigurtà fl-Ikel Att Nru XIV tal-2002 Att dwar l-Awtorità għas-Saħħa u s-Sigurtà fuq il-Post tax-Xogħol, Att Nru XXVII tal-2000 Att dwar l-Ugwaljanza għall-Irġiel u n-Nisa, Att Nru. I tal-2003 Fuq l-Età Maġġuri, il-Kustodja, l-Interdizzjoni u l-Inabilitazzjoni, Att Nru XXIV tal-2012 Att dwar il-Protezzjoni u l-Privatezza tad-Data, Att Nru XX tal-2018